CELEX: 32015D1874
Language: el
Date: 2015-10-08 00:00:00
Title: Εκτελεστική απόφαση (ΕΕ) 2015/1874 του Συμβουλίου, της 8ης Οκτωβρίου 2015, για την υπαγωγή της ουσίας 4-μεθυλαμφεταμίνης σε μέτρα ελέγχου

20.10.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 275/35
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2015/1874 ΤΟΥ ΣΥΜΒΟΥΛΊΟΥ
   της 8ης Οκτωβρίου 2015
   για την υπαγωγή της ουσίας 4-μεθυλαμφεταμίνης σε μέτρα ελέγχου
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την απόφαση 2005/387/ΔΕΥ του Συμβουλίου, της 10ης Μαΐου 2005, σχετικά με την ανταλλαγή πληροφοριών, την αξιολόγηση κινδύνων και τον έλεγχο νέων ψυχοτρόπων ουσιών (1), και ιδίως το άρθρο 8 παράγραφος 3,
   Έχοντας υπόψη την πρόταση της Ευρωπαϊκής Επιτροπής,
   Έχοντας υπόψη τη γνώμη του Ευρωπαϊκού Κοινοβουλίου,
   Εκτιμώντας τα ακόλουθα:
   
               (1)
            
            
               Καταρτίστηκε έκθεση αξιολόγησης κινδύνων για την ουσία 4-μεθυλαμφεταμίνη βάσει του άρθρου 6 της απόφασης 2005/387/ΔΕΥ, στο πλαίσιο ειδικής συνεδρίασης της διευρυμένης επιστημονικής επιτροπής του Ευρωπαϊκού Κέντρου Παρακολούθησης Ναρκωτικών και Τοξικομανίας, η οποία στη συνέχεια υποβλήθηκε στην Επιτροπή στις 29 Νοεμβρίου 2012.
            
         
               (2)
            
            
               Η ουσία 4-μεθυλαμφεταμίνη είναι συνθετικό παράγωγο δακτυλιακής μεθυλίωσης (ring methylated) της αμφεταμίνης που έχει κατασχεθεί κυρίως σε μορφή σκόνης ή πολτού σε δείγματα που περιείχαν αμφεταμίνη και καφεΐνη, αλλά εμφανίστηκε επίσης σε δισκία και σε υγρή μορφή. Έκανε την εμφάνισή της στην παράνομη αγορά αμφεταμίνης όπου πωλείται και χρησιμοποιείται ως η ελεγχόμενη ουσία αμφεταμίνη. Υπήρξε μία αναφορά περί ανίχνευσης της ουσίας σε εμπορικό προϊόν το οποίο πωλείται μέσω διαδικτύου. Η κυριότερη πρόδρομη χημική ουσία για τη σύνθεση της 4-μεθυλαμφιταμίνης είναι η 4-μεθυλοβενζόλιο μεθυλοκετόνη (4-methyl-BMK), η οποία φαίνεται να είναι εμπορικά διαθέσιμη στο διαδίκτυο και δεν ελέγχεται βάσει της σύμβασης των Ηνωμένων Εθνών του 1988 κατά της παράνομης διακίνησης ναρκωτικών φαρμάκων και ψυχοτρόπων ουσιών.
            
         
               (3)
            
            
               Οι ειδικές σωματικές επιδράσεις της ουσίας 4-μεθυλαμφεταμίνης σπανίως αναφέρονται από τους χρήστες, εφόσον οι χρήστες συνήθως δεν γνωρίζουν ότι έχουν λάβει την ουσία. Ωστόσο, οι λίγες αναφορές που υπάρχουν αναφέρουν ότι προκαλεί διεγερτικού τύπου σωματικές επιδράσεις. Τα περιορισμένα διαθέσιμα στοιχεία που αφορούν την ανθρώπινη χρήση υποδεικνύουν ως σωματικές επιδράσεις της ουσίας 4-μεθυλαμφεταμίνης την υπερθερμία, υπέρταση, ναυτία, ανορεξία, εφίδρωση, γαστρική διαταραχή, βήχα, εμετό, κεφαλαλγία, ταχυκαρδία, αϋπνία, παράνοια, άγχος και κατάθλιψη. Τα υπάρχοντα δεδομένα δεν επαρκούν για να καθοριστεί ο βαθμός πιθανής εξάρτησης από αυτή την ουσία.
            
         
               (4)
            
            
               Σύμφωνα με τις περιορισμένες διαθέσιμες πηγές δεδομένων, η οξεία τοξικότητα της 4-μεθυλαμφεταμίνης είναι παρόμοια με εκείνη άλλων διεγερτικών. Ορισμένα στοιχεία υποδηλώνουν ότι ο συνδυασμός της 4-μεθυλαμφεταμίνης με άλλες ουσίες, συμπεριλαμβανομένων της αμφεταμίνης και της καφεΐνης, ενδέχεται να έχει ως αποτέλεσμα υψηλότερο κίνδυνο συνολικής αυξημένης τοξικότητας.
            
         
               (5)
            
            
               Αναφέρθηκαν συνολικά 21 θάνατοι σε τέσσερα κράτη μέλη όπου κατά τη νεκροψία ανιχνεύτηκε η ουσία 4-μεθυλαμφεταμίνη μόνη ή σε συνδυασμό με άλλες ουσίες, ιδίως την αμφεταμίνη. Παρότι δεν είναι δυνατό να προσδιοριστεί με βεβαιότητα από τις διαθέσιμες πληροφορίες ο ρόλος της 4-μεθυλαμφεταμίνης στους θανάτους αυτούς, σε ορισμένες περιπτώσεις η ουσία ανιχνεύτηκε ως κύρια ναρκωτική ουσία, σε επίπεδα συγκρίσιμα με εκείνα που βρέθηκαν σε ορισμένες περιπτώσεις θανάτου λόγω κατανάλωσης αμφεταμίνης.
            
         
               (6)
            
            
               Η ουσία 4-μεθυλαμφεταμίνη ανιχνεύτηκε σε 15 κράτη μέλη, ενώ ένα κράτος μέλος γνωστοποίησε την παρασκευή της ουσίας στην επικράτειά του. Ο επιπολασμός που συνδέεται ειδικά με την 4-μεθυλαμφεταμίνη είναι δύσκολο να εκτιμηθεί. Δεν υπάρχουν πληροφορίες για συγκεκριμένη ζήτηση της ουσίας από ομάδες χρηστών, ουσίας η οποία δεν διατίθεται στο εμπόριο μέσω καταστημάτων διαδικτύου.
            
         
               (7)
            
            
               Οι διαθέσιμες πληροφορίες δείχνουν ότι 4-μεθυλαμφεταμίνη παράγεται και διανέμεται από τις ίδιες ομάδες οργανωμένου εγκλήματος που εμπλέκονται στην παρασκευή και εμπορία της αμφεταμίνης.
            
         
               (8)
            
            
               Η 4-μεθυλαμφεταμίνη δεν έχει γνωστή, αποδεδειγμένη ή αναγνωρισμένη ιατρική αξία ή χρήση στην Ένωση και δεν υπάρχει άδεια εμπορίας της ουσίας αυτής στην Ένωση. Πέρα από τη χρήση της ως αναλυτικού προτύπου αναφοράς και στην επιστημονική έρευνα, δεν υπάρχουν ενδείξεις ότι μπορεί να χρησιμοποιηθεί για οποιονδήποτε άλλο νόμιμο σκοπό.
            
         
               (9)
            
            
               Η 4-μεθυλαμφεταμίνη δεν αποτελεί σήμερα αντικείμενο αξιολόγησης ούτε έχει αποτελέσει αντικείμενο αξιολόγησης στο πλαίσιο του συστήματος των Ηνωμένων Εθνών. Οκτώ κράτη μέλη ελέγχουν την ουσία βάσει της νομοθεσίας τους για τον έλεγχο των ναρκωτικών ουσιών, σύμφωνα με τις υποχρεώσεις τους δυνάμει της σύμβασης των Ηνωμένων Εθνών του 1971 για τις ψυχοτρόπους ουσίες. Δύο άλλα κράτη μέλη εφαρμόζουν τον γενικό ορισμό της φενεθυλαμίνης στην ουσία στο πλαίσιο της εθνικής τους νομοθεσίας, ενώ ένα κράτος μέλος ελέγχει την ουσία βάσει της νομοθεσίας περί φαρμάκων.
            
         
               (10)
            
            
               Η έκθεση αξιολόγησης κινδύνων αποκαλύπτει ότι είναι διαθέσιμα περιορισμένα επιστημονικά στοιχεία σχετικά με τα χαρακτηριστικά και τους κινδύνους της ουσίας 4-μεθυλαμφεταμίνης και επισημαίνει ότι απαιτούνται περαιτέρω μελέτες σχετικά με τους συνολικούς κινδύνους σε επίπεδο υγείας και κοινωνίας που συνδέονται με την ουσία. Ωστόσο, τα διαθέσιμα στοιχεία παρέχουν επαρκείς λόγους για την υπαγωγή της 4-μεθυλαμφεταμίνης σε μέτρα ελέγχου σε ολόκληρη την Ένωση. Λόγω των κινδύνων για την υγεία που επιφέρει, όπως αποδεικνύεται από την ανίχνευσή της σε περιπτώσεις αναφερόμενων θανάτων, ιδίως όταν χρησιμοποιείται σε συνδυασμό με άλλες ουσίες, λόγω της μεγάλης ομοιότητάς της ως προς την εμφάνιση και την επίδραση με την αμφεταμίνη, καθώς και λόγω του γεγονότος ότι οι χρήστες είναι πιθανό να καταναλώσουν εν αγνοία τους την ουσία και λόγω της περιορισμένης ιατρικής αξίας και χρήσης της, η 4-μεθυλαμφεταμίνη θα πρέπει να υπαχθεί σε μέτρα ελέγχου σε ολόκληρη την Ένωση.
            
         
               (11)
            
            
               Δεδομένου ότι 10 κράτη μέλη ήδη ελέγχουν την ουσία 4-μεθυλαμφεταμίνη, η υπαγωγή της σε μέτρα ελέγχου σε ολόκληρη την Ένωση μπορεί να συμβάλει στην αποφυγή προβλημάτων κατά τη διασυνοριακή επιβολή του νόμου και τη δικαστική συνεργασία.
            
         
               (12)
            
            
               Τα μέτρα ελέγχου σε επίπεδο Ένωσης μπορούν επίσης να συμβάλουν στην πρόληψη της ανάπτυξης της ουσίας 4-μεθυλαμφεταμίνης ως υποκατάστατου της αμφεταμίνης στις αγορές παράνομων ναρκωτικών ουσιών.
            
         
               (13)
            
            
               Η απόφαση 2005/387/ΔΕΥ παρέχει στο Συμβούλιο εκτελεστικές εξουσίες προκειμένου να αντιδρά ταχέως και βάσει εμπειρογνωμοσύνης, σε επίπεδο Ένωσης, στην εμφάνιση ψυχοτρόπων ουσιών που εντοπίζονται και αναφέρονται από τα κράτη μέλη, υποβάλλοντας τις ουσίες αυτές σε μέτρα ελέγχου σε ολόκληρη την Ένωση. Δεδομένου ότι πληρούνται οι προϋποθέσεις και η διαδικασία για την εφαρμογή των ως άνω εκτελεστικών εξουσιών, θα πρέπει να εκδοθεί εκτελεστική απόφαση προκειμένου να τεθεί υπό έλεγχο η ουσία 4-μεθυλαμφεταμίνη σε ολόκληρη την Ένωση.
            
         
               (14)
            
            
               Η παρούσα απόφαση αντικαθιστά την απόφαση 2013/129/ΕΕ του Συμβουλίου, (2) η οποία ακυρώθηκε από το Δικαστήριο της Ευρωπαϊκής Ένωσης («Δικαστήριο») με την απόφασή του της 16ης Απριλίου 2015 στην υπόθεση C-317/13 (3). Στην απόφαση αυτή, το Δικαστήριο διατήρησε τα αποτελέσματα της απόφασης 2013/129/ΕΕ μέχρις ότου τεθούν σε ισχύ νέες πράξεις προοριζόμενες να την αντικαταστήσουν. Ως εκ τούτου, από την ημερομηνία έναρξης ισχύος του παρόντος κανονισμού, η απόφαση 2013/129/ΕΕ παύει να παράγει αποτελέσματα.
            
         
               (15)
            
            
               Προκειμένου να εξασφαλιστεί η συνέχεια των μέτρων ελέγχου σε ολόκληρη την Ένωση όσον αφορά την ουσία 4-μεθυλαμφεταμίνη, η παρούσα απόφαση δεν θα πρέπει να θίγει τις υποχρεώσεις των κρατών μελών σχετικά με την προθεσμία για την υποβολή της νέας ψυχοτρόπου ουσίας σε μέτρα ελέγχου και τις ποινικές κυρώσεις στο πλαίσιο των εθνικών τους νομοθεσιών, κατά τα οριζόμενα στο άρθρο 2 της απόφασης 2013/129/ΕΕ.
            
         
               (16)
            
            
               Η Δανία δεσμεύεται από την απόφαση 2005/387/ΔΕΥ και, ως εκ τούτου, συμμετέχει στην έκδοση και την εφαρμογή της παρούσας απόφασης, με την οποία εφαρμόζεται η απόφαση 2005/387/ΔΕΥ.
            
         
               (17)
            
            
               Η Ιρλανδία δεσμεύεται από την απόφαση 2005/387/ΔΕΥ και, ως εκ τούτου, συμμετέχει στην έκδοση και την εφαρμογή της παρούσας απόφασης, με την οποία εφαρμόζεται η απόφαση 2005/387/ΔΕΥ.
            
         
               (18)
            
            
               Το Ηνωμένο Βασίλειο δεν δεσμεύεται από την απόφαση 2005/387/ΔΕΥ και, κατά συνέπεια, δε συμμετέχει στην έκδοση της παρούσας απόφασης, με την οποία εφαρμόζεται η απόφαση 2005/387/ΔΕΥ, όπως εξάλλου δεν δεσμεύεται από αυτή ούτε υπόκειται στην εφαρμογή της,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η νέα ψυχοτρόπος ουσία 4-μεθυλαμφεταμίνη υποβάλλεται σε μέτρα ελέγχου σε ολόκληρη την Ένωση.
   Άρθρο 2
   Η απόφαση 2013/129/ΕΕ παύει να παράγει αποτελέσματα από την ημερομηνία έναρξης ισχύος της παρούσας απόφασης, χωρίς να θίγει τις υποχρεώσεις των κρατών μελών σχετικά με την προθεσμία για την υποβολή της ουσίας 4-μεθυλαμφεταμίνη σε μέτρα ελέγχου και τις ποινικές κυρώσεις στο πλαίσιο των εθνικών τους νομοθεσιών, κατά τα οριζόμενα στο άρθρο 2 της απόφασης 2013/129/ΕΕ.
   Άρθρο 3
   Η παρούσα απόφαση αρχίζει να ισχύει την επόμενη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   Η παρούσα απόφαση εφαρμόζεται σύμφωνα με τις Συνθήκες.
   
      Λουξεμβούργο, 8 Οκτωβρίου 2015.
      
         
            Για το Συμβούλιο
         
         
            Ο Πρόεδρος
         
         J. ASSELBORN
      
   
   
      (1)  ΕΕ L 127 της 20.5.2005, σ. 32.
   
      (2)  Απόφαση 2013/129/EΕ του Συμβουλίου, της 7ης Μαρτίου 2013, για την υπαγωγή της ουσίας 4-μεθυλαμφεταμίνης σε μέτρα ελέγχου (ΕΕ L 72 της 15.3.2013, σ. 11).
   
      (3)  Απόφαση του Δικαστηρίου C-317/13 (τέταρτο τμήμα) της 16ης Απριλίου 2015, Ευρωπαϊκό Κοινοβούλιο κατά Συμβουλίου της Ευρωπαϊκής Ενώσεως, ECLI:ΕΕ:C:2015:223.